钦定古今图书集成/理学汇编/文学典/第076卷 > 马存〈登〉
## 钦定古今图书集成/理学汇编/文学典/第076卷 > 马存〈登〉

按《饶州府志》：“存，字子才，乐平人，遵之从孙。幼颖悟，授
书辄成诵。元祐省试论，以扬雄、刘向为题，存论曰：‘方
王莽以险怪愚弄天地，学士大夫高节尚洁者，非引
去则继以死。龚胜以清死，鲍宣以悍死，其愤甚矣。雄
斯时方著《剧秦美新论》以发扬其盛，读之令人气拂
膺不怿者累日。呜呼，雄乎，宁死耳，其忍为此文哉’！”典
举，苏轼奇之，置高等，京师竞传，因呼为拂膺公。廷试
策言：“臣之深思，常略于东南，而独在北方详定官。”苏
辙喜其远虑，欲以冠多士。同列间之，抑居第四，授镇
南节度推官，再调越州观察推官，天下方以两制期
之。绍圣三年，卒于官。存蚤游太学，研经以考道，观史
以究治乱之变，赋事摇毫，顷刻数千言。文学鍧一时。
文集二十卷行于世。其从子登，字遂良，性颖，善秦篆、
颜书。蚤以诗文交诸老，故闻见博雅。晚自号“老山翁”，
不复志当世。独郡邑利病，恳恳为当位言之。有《怡斋》
《老山》诸集。